চীনা গৃহযুদ্ধ ও ১৯৪৯ সালের চীনা বিপ্লবে জেনারিলিসিমো চিয়াং কাই-শেক এর কুওমিনতাং বাহিনীর বিরুদ্ধে মাও সেতুংয়ের নেতৃত্বাধীন চীনা সমাজতান্ত্রিক দল জয়লাভ করে। পরাজিত চিয়াং কাই-শেক তাইওয়ানে পলায়ন করেন। এর ফলশ্রুতিতে ১৯৪৯ সালের ১লা অক্টোবর মাও গণচীনের প্রতিষ্ঠা ঘোষণা করেন। মাওয়ের লক্ষ্য ছিল প্রচলিত ভূমি মালিকানা আইনকে সম্পূর্ণভাবে পরিবর্তিত করা। চীনে প্রাচীনকাল থেকে চলে আসা উচ্চবংশীয় জমিদারী প্রথাকে নিষিদ্ধ করা হয় এবং তার পরিবর্তে দরিদ্র ও বর্গাচাষীদের মধ্যে ভূমি মালিকানা পুনর্বন্টিত হয়, যাতে অর্থনৈতিক বৈষম্য দূরীভূত হয়। ১০ লক্ষাধিক জমিদারকে হত্যা করা হয়। চীনের উত্তরাঞ্চলে ঝ্যাংঝুয়াংকুং এলাকায় এই "সংস্কারকর্মের" প্রভাব অত্যধিক পরিলক্ষিত হয়। এস্থানে বহু "জমিদার" ও "ধনী কৃষক" তাদের সমস্ত জমিজমা হারায় এবং অনেক ক্ষেত্রে তাদের হত্যা করা হয় অথবা তারা প্রাণভয়ে পলায়ন করতে বাধ্য হয়। পূর্বে ভূমিহীন চাষীগণ ভূমিপ্রাপ্ত হয়, যা এই জমিদার শ্রেণীকে সম্পূর্ণ বিলুপ্ত করে দেয়। এর ফলে, চীনের গ্রামাঞ্চলের জনগোষ্ঠীর ৯০ শতাংশ "মধ্যমশ্রেণীর কৃষকে" পরিণত হয়, এবং তাদের মালিকানায় সকল কৃষিভূমির ৯০.৮ শতাংশ চলে আসে। মাও "শ্রেণী বৈষম্যের" অন্তর্নিহিত তাত্পর্যের ওপর গুরুত্বারোপ করেন, এবং ১৯৫৩ সালে তিনি প্রাক্তন জমিদার ও বণিকদের ওপর অত্যাচার-নিপীড়নের এক নতুন অভিযান সংগঠিত করেন, বহু প্রভাবশালী জমিদারকে হত্যা করা হয়। সারা দেশে মাদকের চোরাচালান এমনকি সকল বৈদেশিক বিনিয়োগকে প্রায় পূর্ণরূপে উত্খাত করা হয়।

মাও বিশ্বাস করতেন সমাজতন্ত্র একসময় অপরাপর সকল মতাদর্শের ওপর জয়লাভ করবে। তিনি দেশব্যপী সোভিয়েত কায়দায় "৫ বছরব্যপী কর্মসূচী" গ্রহণ করেন, যা ছিল কেন্দ্রীয়ভাবে নিয়ন্ত্রিত একটি অর্থনৈতিক ব্যবস্থা। ১৯৫৮ সালে তিনি একটি উচ্চাভিলাষী উদ্যোগ গ্রহণ করেন, যার নাম ছিল "সম্মুখগামী মহা-অগ্রযাত্রা" ("Great Leap Forward")। এই উদ্যোগের আওতায় চীনের গ্রামাঞ্চলসমূহে শুরু হয় যৌথ খামার পদ্ধতিতে কৃষিকাজ। মাও নির্দেশ দেন সমবায় পদ্ধতিতে পরিচালিত লোহা-বিগলন চুল্লী স্থাপন করতে যার দ্বারা ইস্পাতের উত্পাদন বৃদ্ধি করা সম্ভব হবে। তবে এই উদ্যোগের ফলে বহু কৃষককে ক্ষেতক্ষামার থেকে সরিয়ে ইস্পাত উত্পাদনে নিযুক্ত করা হয়, ফলে শস্যক্ষেত্রে ফসল গোলাভরা করার সময় লোকবলের অভাব দেখা দেয় এবং বহু ফসল সময়মত না কাটার কারণে তা ক্ষেতেই বিনষ্ট হয়। তদুপরি অপেশাদারী কায়দায় উত্পন্ন এসব ইস্পাত ছিল অত্যন্ত নিম্নমানের ও শিল্পক্ষেত্রে ব্যবহারের অনুপযোগী। একপর্যায়ে মাও একটি ইস্পাত কারখানা পরিদর্শন করে বুঝতে পারেন যে, মানসম্মত ইস্পাত উত্পাদন শুধুমাত্র কারখানাতেই সম্ভব। তবুও তিনি তাঁর সমবায় লোহা উত্পাদন কর্মসূচি বাতিল করেননি, তাঁর আশংকা ছিল এতে করে কৃষক-শ্রমিকদের মনোবল ভেঙে পড়তে পারে, যা হবে তাঁর রাজনৈতিক কর্মসূচি "সম্মুখগামি মহা অগ্রযাত্রা"-র জন্যে হুমকিস্বরূপ।

চীনে মাওবাদী কর্মকান্ডে যে দুর্ভিক্ষ দেখা দেয়, তাতে প্রায় ৪ কোটি থেকে ৭ কোটি জনগণের প্রাণহানি হয়। এসকল মাওবাদী কর্মসূচির অন্তর্গত ছিল "সম্মুখগামী মহা অগ্রযাত্রা", ১৯৫৭-১৯৫৮ সালের "ডানপন্থী-বিরোধী অভিযান", এবং "সাংস্কৃতিক বিপ্লব"। হত্যাকান্ড ও জোরপূর্বক শ্রমের কারণে লক্ষ লক্ষ মানুষ মারা যায়। মাও কর্তৃক সংগঠিত ভূমি সংস্কার কর্মসূচির ফলশ্রুতিতে 
কয়েক পর্যায়ে বৃহদাকারে দুর্ভিক্ষ দেখা দেয়, যাতে ১৯৫৮ থেকে ১৯৬১ সালের মধ্যে ৩ কোটি মানুষ মৃত্যুবরণ করে। ১৯৬১ সালের শেষ ভাগে অপুষ্টিজনিত কারণে চীনের জন্মহার প্রায় অর্ধেক হয়ে যায়। "পুনঃ শিক্ষাদান কর্মসূচি" অভিযান চালিয়ে, মাওবাদী চিন্তাধারার বিরোধীদের ধরপাকড় ও হত্যা করা হয়। "সম্মুখগামী মহাযাত্রায়" মাও এর ব্যর্থতায় চীনা সরকারে তাঁর প্রভাব দূর্বল হয়ে পড়ে এবং তাঁর প্রশাসনিক ক্ষমতা লিউ শাওচি ও দেং জিয়াওপিং এর ওপর অর্পিত হয়।

একটি সমাজতান্ত্রিক মতাদর্শকে প্রয়োগ করা, চীনা সমাজের "পুরনো উপাদান"সমূহকে দূরীভূত করা এবং একই সাথে তাঁর রাজনৈতিক উদ্দেশ্য হাসিল করার লক্ষ্য নিয়ে মাও সে তুং ১৯৬৬ সালের মে মাসে শুরু করেন তাঁর "সাংস্কৃতিক বিপ্লব"। চীনের জনগণের জীবনযাত্রার প্রতিটি ক্ষেত্রে তাঁর এই অভিযান সুদূর প্রসারী প্রভাব ফেলে। চীনা লাল ফৌজ প্রতিটি সড়কে বিচরণ করতে থাকে এবং জনমনে ত্রাস সৃষ্টি করে বেড়ায়, নিরীহ নাগরিকদের বিপ্লব-বিরোধী তকমা লাগিয়ে দেয়া হয়। শিক্ষাপ্রতিষ্ঠান ও পরিবহন ব্যবস্থা সম্পূর্ণরূপে স্থবির হয়ে পড়ে। জনগণের নিত্যকার জীবন হয়ে দাঁড়ায় চেঁচিয়ে স্লোগান দেয়া এবং মাও-এর উক্তি বুলিয়ে বেড়ানো। বহু স্বনামধন্য নেতৃবৃন্দকে "পুঁজিবাদীত্বের পথগামী" বলে দল থেকে বহিস্কার করা হয়, যার মধ্যে অন্যতম ছিলেন লিউ এবং দেং। ১৯৭৬ সালে মাও-এর মৃত্যুর আগ পর্যন্ত এই আন্দোলন চলতে থাকে।

মাও সমর্থকদের দাবী, মাও-এর শাসনামলে চীন এক শতাব্দীর মধ্যে প্রথমবারের মত ঐক্যবদ্ধ ও সার্বভৌম একটি রাষ্ট্র হিসেবে সংগঠিত হতে পেরেছে, এবং এ সময়ে চীনের অবকাঠামো, শিল্পখাত, চিকিত্সাব্যবস্থা, শিক্ষা, প্রভৃতির প্রভুত উন্নয়ন সাধিত হয়েছে (১৯৪৯ সালে চীনের কেবল ২০% জনগণ লিখতে-পড়তে পারত, ত্রিশ বছরে তা বেড়ে দাঁড়ায় ৬৫.৫%-এ), এসকল কারণে চীনের একজন সাধারণ নাগরিকের জীবনযাত্রার মান গড়পড়তায় উন্নতি লাভ করেছে। মাওবাদীরা আরো দাবি করে, যে "সম্মুখগামী মহা পদক্ষেপ" ও "সাংস্কৃতিক বিপ্লবের" ন্যায় অভিযানসমূহ চীনের উন্নতি-অগ্রগতির জন্যে অপরিহার্য ছিল এবং এদের দ্বারা চীনের সংস্কৃতিকে "বিশুদ্ধীকরণ" করা হয়। অন্যান্যরা দাবি করে, যদিও উভয় অভিযানই চীনের অর্থনৈতিক ও মানবিক বিপর্যয় ডেকে আনে, তারা পেছনে ফেলে যায় একটি "পরিস্কার খাতা" বা "ক্লীন শ্লেট", যাতে করে নতুন করে চীনের অর্থনৈতিক উন্নয়ন শুরু করা যায়। মাও সমর্থকগণ তাঁর অভিযানে মৃত্যু ও ক্ষয়ক্ষতি সংক্রান্ত পরিসংখ্যানকে এই বলে নাকচ করে দেয় যে, মৃত্যুর কারণ ছিল মূলতঃ প্রাকৃতিক দুর্যোগ, দুর্ভিক্ষ এবং চিয়াং কাই-শেকের শাসনামলে সৃষ্ট রাজনৈতিক বিপর্যয়ের ফলস্বরূপ।

১৯৭৬-১৯৮৯: দেং জিয়াওপিং এর উত্থান এবং অর্থনৈতিক সংস্কার
২০০২-বর্তমান
১৯৪৯-১৯৭৬: মাও সেতুং-এর নেতৃত্বে সামাজতান্ত্রিক রূপান্তরীকরণ
১৯৮৯-২০০২: তৃতীয় প্রজন্মের নেতৃত্বে অর্থনৈতিক প্রবৃদ্ধি